
În scopul creării condiţiilor pentru formarea, prelucrarea, stocarea şi prezentarea de către birourile istoriilor de credit a informaţiei ce caracterizează respectarea de către debitori a obligaţiilor asumate prin contractele de credit, ţinînd cont de necesitatea sporirii gradului de protecţie a creditorilor şi debitorilor pe contul diminuării generale a riscurilor de credit, în scopul ridicării eficienţei activităţii instituţiilor financiare şi a altor societăţi care acordă credite în sensul prezentei legi, 

Parlamentul adoptă prezenta lege organică. 

 

Capitolul I 

DISPOZIŢII GENERALE 

Articolul 1. Obiectul legii 

(1) Prezenta lege determină noţiunea şi componenţa istoriei de credit, temeiurile, modul de formare, păstrare şi utilizare a istoriilor de credit, reglementează funcţionarea birourilor istoriilor de credit în legătură cu activităţile menţionate, stabileşte particularităţile creării, lichidării şi reorganizării birourilor istoriilor de credit, precum şi principiile de cooperare a acestora cu sursele de formare a istoriilor de credit, cu utilizatorii istoriilor de credit, ministerele, alte autorităţi administrative centrale, cu autorităţile administraţiei publice locale. 

(2) Prezenta lege reglementează raporturile ce apar la formarea istoriilor de credit, la prezentarea rapoartelor de credit, la crearea, funcţionarea birourilor istoriilor de credit şi încetarea activităţii acestora, la efectuarea activităţii surselor de formare a istoriilor de credit în ceea ce priveşte prezentarea informaţiilor care fac parte din istoria de credit, la protecţia informaţiilor conţinute în istoriile de credit şi alte raporturi, inclusiv cele ce apar între: 

a) persoanele care acordă credite subiecţilor istoriilor de credit, conform contractelor de credit încheiate cu aceştia, pe de o parte, şi subiecţii menţionaţi ai istoriilor de credit, pe de altă parte; 

b) birourile istoriilor de credit şi sursele de formare a istoriilor de credit; 

c) birourile istoriilor de credit şi utilizatorii istoriilor de credit; 

d) birourile istoriilor de credit şi subiecţii istoriilor de credit; 

e) birourile istoriilor de credit şi autoritatea publică competentă. 

 

Articolul 2. Noţiuni utilizate 

În sensul prezentei legi, următoarele noţiuni semnifică: 

acord – consimţămîntul cert şi fără echivoc al subiectului istoriei de credit pentru prezentarea de către sursa de formare a istoriei de credit a informaţiei în vederea formării istoriei de credit sau primirea de către utilizatorul istoriei de credit a raportului de credit; 

autoritate publică competentă – Comisia Naţională a Pieţei Financiare; 

bază de date a biroului istoriilor de credit – resursele informaţionale ale biroului istoriilor de credit, bazate pe sistemele şi procesele informaţionale, care corespund cerinţelor legislaţiei; 

birou al istoriilor de credit – persoană juridică de drept privat constituită sub formă de societate cu răspundere limitată sau de societate pe acţiuni, înregistrată conform legislaţiei, care prestează, în conformitate cu prezenta lege, servicii de formare, prelucrare şi păstrare a istoriilor de credit, precum şi de prezentare a rapoartelor de credit, şi servicii aferente; 

contract de credit – contract care prevede acordarea de către o parte contractantă celeilalte părţi contractante a unui credit; 

credit – orice angajament de a acorda bani ca împrumut cu condiţia rambursării lor, plăţii dobînzii şi altor plăţi aferente; orice prelungire a termenului de rambursare a datoriei; orice angajament de a vinde bunuri, a executa lucrări sau a presta servicii cu condiţia amînării plăţii, inclusiv pe bază de leasing; orice garanţie emisă; orice angajament de a achiziţiona o creanţă sau alte drepturi de a efectua o plată. În sensul prezentei legi, nu se consideră credit mijloacele acordate de investitori şi obţinute de emitenţi în cadrul emisiunilor de obligaţiuni sau de alte titluri financiare de împrumut; 

istorie de credit – informaţie al cărei conţinut este determinat de prezenta lege şi care caracterizează executarea de către debitor a obligaţiilor asumate prin contractul de credit şi se păstrează la biroul istoriilor de credit; 

participanţi la schimbul informaţional – subiecţii istoriilor de credit, sursele de formare a istoriilor de credit, birourile istoriilor de credit, utilizatorii istoriilor de credit; 

persoană cu funcţie de răspundere a biroului istoriilor de credit – persoană căreia, potrivit prezentei legi, i se acordă, permanent sau provizoriu, anumite drepturi şi obligaţii în vederea exercitării acţiunilor administrative de dispoziţie şi/sau de acces la baza de date a biroului istoriilor de credit; 

raport de credit – document ce conţine informaţii care fac parte din istoria de credit şi pe care biroul istoriilor de credit îl prezintă, la cererea utilizatorului istoriei de credit şi a altor persoane abilitate, conform prezentei legi, cu dreptul de a primi informaţia menţionată; 

subiect al istoriei de credit – persoană fizică sau juridică ce primeşte un credit, conform contractului de credit, şi în privinţa căreia se formează istoria de credit; 

sursă de formare a istoriei de credit – persoana juridică ce prezintă biroului de credit informaţii care fac parte din istoria de credit: banca comercială, compania de asigurări (reasigurări), compania de leasing, asociaţia de economii şi împrumut, organizaţia de microfinanţare; 

utilizator al istoriei de credit – persoana juridică ce a primit raportul de credit de la biroul istoriilor de credit în modul prevăzut de prezenta lege: banca comercială, compania de asigurări (reasigurări), compania de leasing, asociaţia de economii şi împrumut, organizaţia de microfinanţare. 

 

Articolul 3. Legislaţia privind birourile istoriilor de credit 

(1) Legislaţia privind birourile istoriilor de credit se constituie din prezenta lege, alte legi ce reglementează raporturile juridice aferente activităţii birourilor istoriilor de credit, precum şi celelalte acte normative elaborate în vederea executării acestor legi. 

(2) Dacă tratatele internaţionale la care Republica Moldova este parte stabilesc alte reglementări decît cele conţinute în prezenta lege, se aplică normele tratatelor internaţionale. 

 

Articolul 4. Principiile de formare a istoriilor de credit, de păstrare, utilizare, prelucrare, transmitere şi distrugere a informaţiilor din istoriile de credit 

Formarea istoriilor de credit, păstrarea, utilizarea, prelucrarea, transmiterea şi distrugerea informaţiilor din istoriile de credit se efectuează cu respectarea următoarelor principii: 

a) existenţa acordului subiectului istoriei de credit; 

b) egalitatea în drepturi a subiecţilor istoriilor de credit; 

c) utilizarea, conform destinaţiei, a istoriilor de credit şi a informaţiilor din istoriile de credit. Potrivit prezentei legi, folosirea de către utilizatorii istoriei de credit a informaţiilor din aceasta se permite doar cu scopul estimării riscurilor aferente acordării unui credit subiectului istoriei de credit şi/sau gestiunii unui cont existent de credit; 

d) confidenţialitatea informaţiilor din istoriile de credit, cu excepţiile prevăzute de prezenta lege; 

e) asigurarea protecţiei informaţiilor din istoriile de credit contra obţinerii, modificării şi/sau utilizării necorespunzătoare şi/sau neautorizate; 

f) inviolabilitatea vieţii private, apărarea drepturilor, intereselor legitime şi libertăţilor subiecţilor istoriilor de credit. 

 

Capitolul II 

FORMAREA ŞI UTILIZAREA ISTORIILOR DE CREDIT 

Articolul 5. Conţinutul istoriei de credit 

(1) Istoria de credit a subiectului istoriei de credit persoană fizică constă din: 

a) partea introductivă; 

b) partea de bază; 

c) partea suplimentară. 

(2) În partea introductivă a istoriei de credit a persoanei fizice se conţin următoarele informaţii despre subiectul istoriei de credit: 

a) numele (numele de familie, prenumele, patronimicul), data naşterii; 

b) seria şi numărul actului de identitate; 

c) numărul de identificare personal (în cele ce urmează – IDNP). 

(3) În partea de bază a istoriei de credit a persoanei fizice se conţin următoarele informaţii: 

1) referitoare la subiectul istoriei de credit: 

a) viza de reşedinţă şi domiciliul; 

b) informaţii privind înregistrarea persoanei fizice în calitate de antreprenor individual; 

2) referitoare la obligaţia debitorului: 

a) informaţii privind solicitarea creditului: 

(i) data solicitării; 

(ii) suma solicitată; 

(iii) modalitatea şi valoarea asigurării rambursării; 

(iv) numele (denumirea) şi adresa creditorului; 

b) informaţii privind creditul acordat: 

(i) suma obligaţiunii debitorului la data încheierii contractului de credit; 

(ii) termenul de executare integrală a obligaţiei debitorului în conformitate cu contractul de credit; 

(iii) termenul de achitare a dobînzii în conformitate cu contractul de credit; 

(iv) datele despre operarea modificărilor şi/sau completărilor în contractul de credit, care modifică informaţia cuprinsă în istoria de credit, inclusiv în ceea ce priveşte termenul de executare a obligaţiilor; 

c) informaţii privind modul de rambursare a creditului acordat: 

(i) data şi suma obligaţiunilor executate de către debitor în volum complet; 

(ii) data şi suma obligaţiilor restante (în condiţiile expirării termenului de 30 de zile calendaristice de la data la care plăţile, conform contractului, au devenit exigibile); 

(iii) achitarea creditului din contul asigurării în cazul neonorării de către debitor a obligaţiilor sale conform contractului; 

(iv) clasificarea creditului ca dubios sau compromis; 

(v) informaţii despre examinarea de către instanţele de judecată şi/sau arbitrale a litigiilor referitoare la contractul de credit, conţinutul părţilor rezolutive ale hotărîrilor emise şi intrate în vigoare; 

d) informaţii privind refuzul subiectului istoriei de credit de a permite sursei de formare a istoriei de credit să prezinte informaţii biroului istoriei de credit şi altă informaţie prevăzută la alin.(9). 

(4) În partea suplimentară a istoriei de credit a persoanei fizice se conţin următoarele informaţii referitoare la sursa de formare a istoriei de credit şi la utilizatorii istoriei de credit: denumirea deplină şi abreviată (dacă există), numărul de identificare de stat (în cele ce urmează – IDNO), data prezentării demersului de către utilizatorul istoriei de credit şi data prezentării informaţiei de către sursa de formare a istoriei de credit. 

(5) Istoria de credit a subiectului istoriei de credit persoană juridică constă din: 

a) partea introductivă; 

b) partea de bază; 

c) partea suplimentară. 

(6) În partea introductivă a istoriei de credit a persoanei juridice se conţine următoarele informaţii despre subiectul istoriei de credit: 

1) denumirea deplină şi abreviată (dacă există) a persoanei juridice; 

2) adresa (sediul) organului executiv permanent al persoanei juridice (în cazul lipsei unui organ executiv permanent – a altui organ sau a persoanei împuternicite să acţioneze fără procură în numele persoanei juridice), altă informaţie de contact cu persoana juridică (telefon, fax, adresa de poştă electronică); 

3) IDNO al persoanei juridice; 

4) datele despre reorganizarea persoanei juridice, care conţin informaţiile, menţionate la pct.1)-3), referitoare la persoana juridică reorganizată. 

(7) În partea de bază a istoriei de credit a persoanei juridice se conţin următoarele informaţii: 

1) referitoare la subiectul istoriei de credit: 

a) informaţii privind procedurile de insolvabilitate a persoanei juridice – dacă instanţa de judecată a primit spre examinare cererea de intentare a procesului de insolvabilitate în privinţa persoanei juridice: 

(i) data şi numărul cauzei civile privind insolvabilitatea persoanei juridice; 

(ii) denumirea şi adresa instanţei care examinează cauza privind insolvabilitatea persoanei juridice; 

(iii) procedura de insolvabilitate aplicată; 

(iv) informaţii despre starea procesului de insolvabilitate, inclusiv despre achitarea creanţelor creditorilor din contul masei debitoare; 

b) părţile de bază ale istoriilor de credit ale persoanelor juridice reorganizate, care şi-au încetat existenţa, – dacă persoana juridică a fost creată prin reorganizare; 

2) referitoare la obligaţia debitorului: 

a) informaţii privind solicitarea creditului: 

(i) data solicitării; 

(ii) suma solicitată; 

(iii) modalitatea şi valoarea asigurării rambursării; 

(iv) numele (denumirea) şi adresa (creditorului); 

b) informaţii privind creditul acordat: 

(i) suma obligaţiunii debitorului la data încheierii contractului de credit; 

(ii) termenul de executare integrală a obligaţiunii debitorului în conformitate cu contractul de credit; 

(iii) termenul de achitare a dobînzii în conformitate cu contractul de credit; 

(iv) datele despre operarea modificărilor şi/sau completărilor în contractul de credit, care modifică informaţia cuprinsă în istoria de credit, inclusiv în ceea ce priveşte termenele de executare a obligaţiilor; 

c) informaţii privind modul de rambursare a creditului acordat: 

(i) data şi suma obligaţiilor executate de către debitor în volum complet; 

(ii) data şi suma obligaţiilor restante (în condiţiile expirării termenului de 30 de zile calendaristice de la data la care plăţile, conform contractului, au devenit exigibile); 

(iii) achitarea creditului din contul asigurării în cazul neonorării de către debitor a obligaţiilor sale conform contractului; 

(iv) clasificarea creditului ca dubios sau compromis; 

(v) date despre examinarea de către instanţele de judecată şi/sau arbitrale a litigiilor referitoare la contractul de credit, conţinutul părţilor rezolutive ale hotărîrilor emise şi intrate în vigoare; 

d) informaţie privind refuzul subiectului istoriei de credit de a permite sursei de formare a istoriei de credit să prezinte informaţie biroului istoriilor de credit şi altă informaţie prevăzută la alin.(9). 

(8) În partea suplimentară a istoriei de credit a persoanei juridice se conţin următoarele informaţii referitoare la sursa de formare a istoriei de credit şi utilizatorii istoriei de credit: denumirea deplină şi abreviată (dacă există), IDNO, data depunerii demersului de către utilizatorul istoriei de credit şi data prezentării informaţiei de către sursa de formare a istoriei de credit. 

(9) Partea de bază a istoriei de credit poate, de asemenea, include evaluarea individuală (ratingul) a subiectului istoriei de credit, calculată în baza metodelor aprobate de biroul istoriilor de credit. 

(10) În istoria de credit se includ date despre orice modificare a informaţiilor conţinute în ea. 

 

Articolul 6. Prezentarea informaţiei la biroul istoriilor de credit 

(1) Sursele de formare a istoriei de credit prezintă, în conformitate cu prezenta lege şi cu alte acte normative, toate informaţiile de care dispun, din cele specificate la art.5, la biroul istoriilor de credit cu care au încheiat contract privind prestarea serviciilor informaţionale. Se admite încheierea contractelor de prestare a serviciilor informaţionale cu cîteva birouri ale istoriilor de credit. 

(2) Prin derogare de la prevederile alin.(1), băncile comerciale sînt obligate să prezinte toate informaţiile de care dispun, specificate la art.5, în privinţa tuturor debitorilor care şi-au dat acordul să prezinte informaţiile respective, în modul prevăzut de prezentul articol, cel puţin unui birou al istoriilor de credit. 

(3) Forma de prezentare a informaţiei este stabilită în contractul de prestare a serviciilor informaţionale. 

(4) Sursa de formare a istoriilor de credit prezintă informaţie biroului istoriilor de credit doar cu condiţia existenţei acordului în acest sens. Acordul poate fi exprimat în formă scrisă sau în format electronic cu aplicarea semnăturii digitale. Cerinţele faţă de conţinutul acordului se stabilesc de către autoritatea publică competentă în conformitate cu prezenta lege. 

(5) În cazul refuzului subiectului istoriei de credit de a permite sursei de formare a istoriei de credit să prezinte informaţie la biroul istoriilor de credit, biroului istoriilor de credit i se prezintă informaţia privind denumirea subiectului istoriei de credit, IDNO/IDNP al acestuia şi menţiunea “Lipseşte acordul”. 

(6) Sursele de formare a istoriei de credit prezintă informaţie la biroul istoriilor de credit în termenul prevăzut în contractul de prestare a serviciilor informaţionale, care nu va depăşi 30 de zile calendaristice de la data executării acţiunii (survenirii evenimentului) la care se referă informaţia ce se conţine în istoria de credit, în conformitate cu prezenta lege, sau din ziua cînd sursa de formare a istoriei de credit a aflat sau a trebuit să afle despre executarea unei asemenea acţiuni (survenirea unui asemenea eveniment). 

(7) Prezentarea de către sursele de formare a istoriilor de credit a informaţiilor specificate la art.5 către birourile istoriilor de credit, în conformitate cu prezentul articol, nu constituie încălcare a secretului comercial. 

 

Articolul 7. Prezentarea raportului de credit 

(1) Biroul istoriilor de credit prezintă raportul de credit: 

a) utilizatorului istoriei de credit – la demersul acestuia. Demersul respectiv va include informaţia specificată la art.5 alin.(4) sau (8), necesară pentru identificarea autorului demersului. Raportul de credit prezentat utilizatorului istoriilor de credit nu va conţine informaţiile din partea suplimentară a istoriei de credit, precum şi informaţiile specificate la art.5 alin.(3) diviziunea 2) lit.a) pct.(iv) şi alin.(7) diviziunea 2) lit.a) pct.(iv); 

b) subiectului istoriei de credit – la demersul scris al acestuia, pentru a lua cunoştinţă de istoria sa de credit. 

(2) Biroul istoriilor de credit prezintă raportul de credit utilizatorului istoriei de credit în baza contractului de prestare a serviciilor informaţionale, încheiat între utilizatorul istoriei de credit şi biroul istoriilor de credit. 

(3) Raportul de credit se prezintă utilizatorului istoriei de credit doar în baza demersului acestuia, ce conţine informaţia completă din partea introductivă a istoriei de credit despre subiectul istoriei de credit solicitate. 

(4) La prezentarea către utilizatorul istoriei de credit a raportului de credit, biroul istoriilor de credit introduce în partea suplimentară a istoriei de credit informaţia specificată la art.5 alin.(4) sau (8). 

(5) Raportul de credit se prezintă subiectului istoriei de credit sau utilizatorului istoriei de credit, la demersul acestuia, în una din următoarele forme: 

a) în formă scrisă, autentificată prin ştampila biroului istoriilor de credit şi prin semnătura conducătorului biroului istoriilor de credit sau a adjunctului acestuia; 

b) în formă de document electronic, efectele juridice ale căruia sînt confirmate prin semnătură digitală în conformitate cu legislaţia. 

(6) Raportul de credit se prezintă în termenul stipulat în contractul de prestare a serviciilor informaţionale, care nu va depăşi 10 zile calendaristice de la data depunerii la biroul istoriilor de credit a demersului privind prezentarea raportului. 

(7) Utilizatorul istoriei de credit poate solicita raportul de credit de la biroul istoriilor de credit numai cu condiţia existenţei acordului. Acordul poate fi exprimat în formă scrisă sau în format electronic cu aplicarea semnăturii digitale. Cerinţele faţă de conţinutul acordului se stabilesc de către autoritatea publică competentă în conformitate cu prezenta lege. 

(8) Acordul primit de utilizatorul istoriei de credit este valabil în decurs de o lună de la data eliberării acestuia. 

(9) Acordul primit de utilizatorul istoriei de credit care a acordat credit subiectului istoriei de credit este valabil pe tot termenul de acţiune a contractului de credit, încheiat cu subiectul respectiv al istoriei de credit în decursul termenului menţionat la alin.(8). 

(10) Biroul istoriilor de credit este în drept în orice timp să solicite de la utilizatorul istoriei de credit exemplarul original al acordului primit de către utilizatorul istoriei de credit sau copia lui autentificată în modul prevăzut de legislaţie pentru autentificarea copiilor de pe documentele pe suport de hîrtie. 

(11) Utilizatorii istoriilor de credit şi alte persoane care au primit, în conformitate cu prezenta lege, acces la informaţia ce se conţine în istoria de credit sînt obligaţi să nu divulge informaţia respectivă terţilor. 

(12) Prezentarea de către biroul istoriilor de credit a informaţiilor, specificate la art.5, utilizatorului istoriei de credit care are dreptul să primească raportul de credit în conformitate cu prezenta lege nu constituie încălcare a secretului comercial. 

 

Articolul 8. Păstrarea şi protecţia informaţiei 

(1) Biroul istoriilor de credit asigură păstrarea istoriilor de credit timp de 7 ani de la data ultimei modificări a informaţiei despre obligaţiile debitorului, conţinute în istoria de credit, cu excepţia informaţiei privind solicitarea creditului, care se păstrează în biroul istoriilor de credit timp de 15 zile calendaristice. 

(2) Biroul istoriilor de credit asigură protecţia informaţiei la prelucrarea, păstrarea şi transmiterea acesteia prin mijloace care corespund cerinţelor stabilite de către autoritatea publică competentă. 

(3) Totalitatea informaţiilor specificate la art.5, primite de biroul istoriilor de credit în modul prevăzut la art.6, constituie informaţie cu accesibilitate limitată. 

(4) Cerinţele faţă de colectarea, păstrarea, stocarea, prelucrarea, transmiterea şi distrugerea (radierea) informaţiilor din istoriile de credit sînt stabilite de către autoritatea publică competentă în conformitate cu prevederile legii. 

 

Articolul 9. Contractul de prestare a serviciilor informaţionale 

(1) Relaţiile dintre biroul istoriilor de credit şi utilizatorii istoriilor de credit se reglementează prin contractul de prestare a serviciilor informaţionale, prezenta lege şi alte acte normative. 

(2) Contractul de prestare a serviciilor informaţionale va include: 

a) denumirea deplină, sediul, elementele de identificare bancare ale părţilor (numărul contului, denumirea şi codul băncii în care este deschis); 

b) obligaţia utilizatorului istoriei de credit de a prezenta acordul în corespundere cu cerinţele prevăzute la art.7 alin.(7); 

c) tipurile, structura, volumul, termenele (periodicitatea) şi modul de prezentare a rapoartelor de credit; 

d) costul serviciilor informaţionale prestate de biroul istoriilor de credit, condiţiile de formare a preţului; 

e) obligaţiile părţilor de a utiliza informaţia din istoria de credit exclusiv conform destinaţiei acesteia, în corespundere cu art.4 lit.c); 

f) obligaţiile biroului istoriilor de credit de a asigura confidenţialitatea informaţiei primite de la sursele de formare a istoriei de credit, de a asigura protecţia informaţiei respective pe parcursul recepţionării, stocării, prelucrării şi prezentării acesteia către utilizatorii şi subiecţii istoriilor de credit; 

g) obligaţiile utilizatorului istoriei de credit de a asigura confidenţialitatea informaţiei din raportul de credit primit de la biroul istoriilor de credit; 

h) răspunderea părţilor; 

i) alte clauze care nu contravin legislaţiei. 

 

Articolul 10. Drepturile subiectului istoriei de credit 

(1) Subiectul istoriei de credit este în drept să primească de la fiecare birou al istoriilor de credit, unde se păstrează istoria de credit a subiectului respectiv, o dată pe an fără plată şi ori de cîte ori doreşte – contra plată, fără indicarea cauzelor, raportul de credit referitor la istoria sa de credit, inclusiv informaţiile, colectate în conformitate cu prezenta lege, privind sursele formării istoriei de credit şi privind utilizatorii istoriei de credit, cărora le-au fost eliberate rapoarte de credit referitoare la istoria menţionată. 

(2) Subiectul istoriei de credit este în drept să conteste, total sau parţial, informaţiile conţinute în istoria sa de credit prin depunerea la biroul istoriilor de credit, unde se păstrează istoria de credit menţionată, a unei cereri privind modificarea şi/sau completarea acestei istorii de credit. 

(3) Biroul istoriilor de credit, în decurs de 30 de zile calendaristice de la data primirii cererii menţionate la alin.(2), este obligat, cu excepţia cazurilor prevăzute în prezenta lege, să efectueze verificarea suplimentară a informaţiilor ce se conţin în istoria de credit, solicitîndu-le de la sursa de formare a istoriei de credit. Pe durata efectuării unei asemenea verificări, în istoria de credit se face o menţiune despre acest fapt. 

(4) Biroul istoriilor de credit modifică istoria de credit în partea contestată în cazul confirmării informaţiei conţinute în cererea subiectului istoriei de credit, menţionată la alin.(2), sau menţine istoria de credit fără modificări. Despre rezultatele examinării cererii menţionate, biroul istoriilor de credit este obligat să informeze în scris subiectul istoriei de credit în decurs de 30 de zile calendaristice de la primirea de la el a cererii. Refuzul de a satisface cererea va fi motivat. 

(5) Biroul istoriilor de credit nu este obligat să efectueze în viitor verificarea informaţiei, conţinute în istoria de credit, care deja a fost contestată, dar nu s-a confirmat. 

(6) Subiectul istoriei de credit este în drept să conteste refuzul biroului istoriilor de credit de a satisface cererea privind modificarea şi/sau completarea istoriei de credit, precum şi neprezentarea, în termenul menţionat în prezentul articol, a răspunsului scris privind rezultatele examinării cererii sale, printr-o cerere adresată autorităţii publice competente şi/sau instanţei de judecată, în conformitate cu legislaţia. 

 

Capitolul III 

BIROUL ISTORIILOR DE CREDIT 

Articolul 11. Drepturile biroului istoriilor de credit 

(1) Biroul istoriilor de credit este în drept: 

a) să acorde, pe bază de contract, precum şi, în cazurile prevăzute de prezenta lege, fără contract, servicii legate de prezentarea rapoartelor de credit în modul prevăzut de prezenta lege şi de alte acte normative; 

b) să presteze, pe bază de contract, servicii legate de elaborarea, în baza informaţiilor conţinute în istoriile de credit aflate la biroul respectiv, a metodelor de calculare (scoring) şi de evaluare individuală (rating) şi/sau de aplicare a lor; 

c) să presteze servicii de consultanţă, legate de asigurarea informaţională a utilizatorilor istoriilor de credit şi a subiecţilor istoriilor de credit; 

d) să presteze, pe bază de contract, servicii statistice referitoare la informaţia conţinută în istoriile de credit; 

e) să constituie, în modul prevăzut de lege, asociaţii (uniuni) pentru protecţia şi reprezentarea intereselor membrilor săi, coordonarea activităţii, satisfacerea intereselor ştiinţifice, informaţionale şi profesionale, soluţionarea altor sarcini de interes comun ale birourilor istoriilor de credit; 

f) să obţină, pe bază de contract, informaţia care nu este confidenţială din Registrul de stat al populaţiei şi/sau informaţia publică din Registrul de stat al persoanelor juridice şi/sau din Registrul de stat al întreprinzătorilor individuali în vederea verificării informaţiilor conţinute în istoriile de credit. 

(2) Biroul istoriilor de credit nu este în drept să desfăşoare alte activităţi decît cele prevăzute în prezentul articol. 

 

Articolul 12. Obligaţiile biroului istoriilor de credit 

(1) În scopul asigurării securităţii păstrării istoriilor de credit, biroul istoriilor de credit este obligat să deţină licenţă pentru activitatea de prestare a serviciilor de formare, prelucrare şi păstrare a istoriilor de credit, precum şi de prezentare a rapoartelor de credit şi de prestare a serviciilor aferente. 

(2) Biroul istoriilor de credit este obligat să prezinte raportul de credit oricărui utilizator al istoriilor de credit în baza contractului de prestare a serviciilor informaţionale încheiat cu acesta, demersului şi acordului ce corespunde cerinţelor prevăzute la art.7 alin.(7). 

(3) Biroul istoriilor de credit este obligat să includă în istoria de credit a subiectului respectiv al istoriei de credit informaţiile, ce corespund cerinţelor prevăzute în prezenta lege: 

a) primite în formă electronică, cu condiţia ca acestea să fie prezentate în formatul stabilit de biroul istoriilor de credit şi de sursa istoriei de credit – în decurs de o zi lucrătoare; 

b) primite în formă scrisă – în decurs de 5 zile lucrătoare. 

 

Articolul 13. Lichidarea şi reorganizarea biroului istoriilor de credit 

(1) Lichidarea şi reorganizarea biroului istoriilor de credit se efectuează în modul prevăzut de legislaţie pentru persoanele juridice, cu particularităţile stipulate în prezentul articol. 

(2) Biroul istoriilor de credit este obligat să suspende primirea informaţiei de la sursele de formare a istoriilor de credit şi/sau prezentarea rapoartelor de credit pe durata procedurilor de lichidare sau reorganizare, precum şi să solicite suspendarea licenţei în modul prevăzut de legislaţie. În acest caz, biroul istoriilor de credit va informa: 

a) sursa de formare a istoriilor de credit – despre suspendarea primirii informaţiei de la sursele de formare a istoriilor de credit şi/sau prezentării rapoartelor de credit, în decurs de 3 zile lucrătoare de la adoptarea deciziei respective, cu publicarea informaţiei respective în Monitorul Oficial al Republicii Moldova; 

b) autoritatea publică competentă – despre iniţierea procedurilor de reorganizare sau lichidare, solicitînd suspendarea licenţei. 

 

Articolul 14. Transmiterea informaţiilor din biroul istoriilor de credit lichidat sau reorganizat ori din biroul istoriilor de credit a cărui licenţă a fost retrasă 

(1) În cazul reorganizării biroului istoriilor de credit, istoriile de credit care se păstrează în el se transmit succesorului de drepturi dacă acesta este titular de licenţă. În acest caz, biroul istoriilor de credit succesor de drepturi este obligat, în decurs de 10 zile lucrătoare de la data primirii istoriilor de credit, să înştiinţeze despre acest fapt sursele de formare a istoriilor de credit primite, precum şi să publice informaţia respectivă în Monitorul Oficial al Republicii Moldova. 

(2) În cazul reorganizării biroului istoriilor de credit al cărui succesor de drepturi nu este titular de licenţă, precum şi în cazul lichidării lui sau retragerii licenţei, istoriile de credit păstrate la biroul istoriilor de credit lichidat sau reorganizat ori la biroul istoriilor de credit a cărui licenţă a fost retrasă se înstrăinează prin vînzare la licitaţie, la care participă exclusiv birourile istoriilor de credit licenţiate. Mijloacele băneşti obţinute din vînzarea istoriilor de credit în modul stabilit de prezentul articol se transmit biroului istoriilor de credit lichidat sau reorganizat ori biroului istoriilor de credit căruia i-a fost retrasă licenţa. Modul de ţinere a licitaţiilor este stabilit de Guvern, la propunerea autorităţii publice competente. 

(3) Transmiterea istoriilor de credit ale biroului istoriilor de credit lichidat sau reorganizat ori ale biroului istoriilor de credit a cărui licenţă a fost retrasă către biroul istoriilor de credit desemnat cîştigător al licitaţiei se asigură de către organizatorul licitaţiei şi urmează a fi încheiată nu mai tîrziu de 30 de zile calendaristice de la data licitaţiei respective. Biroul istoriilor de credit desemnat cîştigător al licitaţiei este obligat, în decurs de 10 zile lucrătoare de la data primirii istoriilor de credit, să informeze despre acest fapt autoritatea publică competentă şi sursele de formare a istoriilor de credit primite, precum şi să publice în Monitorul Oficial al Republicii Moldova un aviz cu privire la încheierea primirii istoriilor de credit ale biroului istoriilor de credit lichidat sau reorganizat ori ale biroului istoriilor de credit a cărui licenţă a fost retrasă. 

(4) Sursele de formare a istoriilor de credit care au prezentat informaţii biroului istoriilor de credit lichidat sau reorganizat ori biroului istoriilor de credit a cărui licenţă a fost retrasă, în cazul în care succesorul de drepturi nu a fost licenţiat în modul prevăzut de prezenta lege, sînt obligate, în decurs de 30 de zile calendaristice de la primirea informaţiei despre lichidarea, reorganizarea sau retragerea licenţei biroului istoriilor de credit, să înceapă prezentarea informaţiei unui oricare alt birou al istoriilor de credit în baza contractului încheiat, inclusiv toată informaţia pentru perioada de timp de la ultima prezentare a informaţiei biroului lichidat sau reorganizat ori biroului istoriilor de credit a cărui licenţă a fost retrasă. 

 

Capitolul IV 

REGLEMENTAREA, LICENŢIEREA ŞI SUPRAVEGHEREA

ACTIVITĂŢII BIROURILOR ISTORIILOR DE CREDIT 

Articolul 15. Reglementarea şi supravegherea activităţii birourilor istoriilor de credit 

(1) Reglementarea şi supravegherea activităţii birourilor istoriilor de credit, controlul activităţii surselor de formare a istoriilor de credit şi utilizatorilor istoriilor de credit se exercită de autoritatea publică competentă în modul prevăzut de prezenta lege, precum şi de alte autorităţi publice, în conformitate cu legislaţia. 

(2) Autoritatea publică competentă: 

1) elaborează acte normative în domeniile ce ţin de activitatea birourilor istoriilor de credit, ce reglementează: 

a) condiţiile şi cerinţele faţă de prezentarea informaţiilor de către sursele de formare a istoriilor de credit; 

b) modul de întocmire a acordului subiectului istoriei de credit; 

c) condiţiile şi modul de prezentare a raportului de credit; 

d) condiţiile şi modul de efectuare a măsurilor de control şi revizie asupra activităţii birourilor istoriilor de credit; 

e) cerinţele faţă de situaţia financiară şi reputaţia de afaceri a asociaţilor birourilor istoriilor de credit; 

2) aprobă planul măsurilor de control şi revizie în vederea verificării respectării de către birourile istoriilor de credit a legislaţiei, pornind de la faptul că activitatea biroului istoriilor de credit poate fi supusă controlului nu mai frecvent decît o dată într-un an calendaristic, cu excepţia prevăzută la pct.3); 

3) efectuează măsuri de control şi revizie în baza planului aprobat, precum şi în cazul demersurilor scrise din partea subiecţilor istoriilor de credit, surselor de formare a istoriilor de credit sau birourilor istoriilor de credit. În cazul efectuării măsurilor de control şi revizie în baza demersurilor menţionate, obiect al controlului este calitatea serviciilor prestate de biroul istoriilor de credit (inclusiv exactitatea şi veridicitatea informaţiei prezentate), respectarea drepturilor şi intereselor participanţilor la schimbul informaţional, respectarea cerinţelor legislaţiei; 

4) adresează birourilor istoriilor de credit prescripţii, obligatorii spre executare, privind înlăturarea încălcărilor depistate în activitatea acestora; 

5) aplică, în condiţiile legii, sancţiuni faţă de birourile istoriilor de credit şi/sau persoanele cu funcţie de răspundere ale birourilor istoriilor de credit; 

6) examinează demersurile, cererile şi plîngerile persoanelor fizice şi juridice, legate de activitatea birourilor istoriilor de credit, inclusiv ce ţin de formarea istoriilor de credit; 

7) îndeplineşte alte atribuţii stabilite de lege. 

(3) Hotărîrea autorităţii publice competente poate fi contestată de birourile istoriilor de credit în instanţă de judecată. 

 

Articolul 16. Licenţierea activităţii biroului istoriilor de credit 

(1) Licenţierea activităţii biroului istoriilor de credit se efectuează de autoritatea publică competentă în conformitate cu prezenta lege, cu Legea nr.192-XIV din 12 noiembrie 1998 privind Comisia Naţională a Pieţei Financiare şi cu alte acte normative elaborate în vederea executării prezentei legi. 

(2) Pentru a primi licenţă, biroul istoriilor de credit trebuie să corespundă următoarelor cerinţe (condiţii de licenţiere): 

1) privind asigurarea securităţii şi integrităţii bazei de date a biroului istoriilor de credit: 

a) deţinerea încăperilor ce corespund cerinţelor tehnice şi de alt gen pentru plasarea şi exploatarea în condiţii de securitate a sistemelor informaţionale, a bazelor de date ale biroului istoriilor de credit şi a altor documente şi informaţii legate de activitatea în calitate de birou al istoriilor de credit; 

b) utilizarea sistemelor informaţionale pentru crearea bazei de date a biroului istoriilor de credit, echipamentelor şi programelor care corespund cerinţelor stabilite de către autoritatea publică competentă; 

2) privind asigurarea gestiunii profesioniste şi stabilităţii activităţii biroului istoriilor de credit: 

a) lipsa la conducătorii biroului istoriilor de credit şi la adjuncţii lor a antecedentelor penale nestinse pentru infracţiuni economice; 

b) situaţia financiară stabilă şi reputaţia solidă de afaceri a asociaţilor biroului istoriilor de credit. 

(3) Lista documentelor ce confirmă satisfacerea cerinţelor menţionate la alin.(2) se aprobă de autoritatea publică competentă. 

(4) Orice persoană juridică este în drept să desfăşoare activitate în calitate de birou al istoriilor de credit în conformitate cu prezenta lege doar după obţinerea licenţei. Termenul de valabilitate a licenţei este nelimitat. 

(41) Taxa pentru eliberarea licenţei pentru activitatea biroului istoriilor de credit este de 2500 lei. 

(42) Taxele pentru eliberarea şi reperfectarea licenţei, precum şi pentru eliberarea copiei sau duplicatului acesteia, se varsă la bugetul de stat.

(5) Nici o persoană, cu excepţia persoanelor juridice, care, în conformitate cu prezenta lege, desfăşoară activitate în calitate de birou al istoriilor de credit nu poate folosi în denumirea sa cuvintele “birou al istoriilor de credit”, abreviaţia “BIC” sau în orice alt mod să indice asupra faptului că persoana respectivă are dreptul de a desfăşura activitate în calitate de birou al istoriilor de credit. 

[Art.16 completat prin Legea nr.302-XVI din 25.12.2008, în vigoare 13.02.2009] 

 

Articolul 17. Răspunderea birourilor istoriilor de credit şi/sau a persoanelor cu funcţie de răspundere a birourilor istoriilor de credit 

(1) Pentru încălcarea legislaţiei privind birourile istoriilor de credit, birourile istoriilor de credit şi/sau persoanele cu funcţie de răspundere ale birourilor istoriilor de credit poartă răspundere materială, civilă, administrativă şi penală în conformitate cu legislaţia. 

(2) În cazul încălcării de către biroul istoriilor de credit şi/sau de către persoanele cu funcţie de răspundere ale biroului istoriilor de credit a cerinţelor prezentei legi, autoritatea publică competentă va emite în adresa biroului respectiv o prescripţie, obligatorie spre executare, în care vor fi specificate încălcările depistate şi va fi stabilit termenul pentru eliminarea acestora. 

(3) În cazul în care biroul istoriilor de credit şi/sau persoanele cu funcţie de răspundere ale biroului istoriilor de credit nu respectă cerinţele prescripţiei menţionate la alin.(2), prin hotărîrea autorităţii publice competente, biroului istoriilor de credit şi/sau persoanelor cu funcţie de răspundere ale biroului istoriilor de credit respectiv pot fi aplicate următoarele sancţiuni: 

a) amendă administrativă; 

b) suspendarea licenţei; 

c) retragerea licenţei. 

(4) Modul de aplicare a sancţiunilor menţionate la alin.(3) este stabilit de lege. 

 

Articolul 18. Respectarea secretului comercial de către persoanele cu funcţie de răspundere ale biroului istoriilor de credit 

Persoanele cu funcţie de răspundere ale biroului istoriilor de credit nu sînt în drept să utilizeze în alte scopuri sau în alt mod decît cel prevăzut în prezenta lege şi/sau să divulge în orice formă informaţia care constituie secret comercial al biroului istoriilor de credit, al sursei de formare a istoriei de credit, al subiectului istoriei de credit sau al utilizatorului istoriei de credit. 

 

Capitolul V 

DISPOZIŢII FINALE ŞI TRANZITORII 

Articolul 19. Modul de includere în istoriile de credit a informaţiilor referitoare la contractele de credit existente 

Sursele de formare a istoriilor de credit prezintă la biroul istoriilor de credit, în modul prevăzut de prezenta lege, informaţiile, stipulate la art.5, referitoare la contractele de credit încheiate pînă la data intrării în vigoare a prezentei legi, cu acordul sau indicaţia scrisă a subiectului respectiv al istoriei de credit privind prezentarea informaţiei menţionate. 

 

Articolul 20. Particularităţile desfăşurării activităţii birourilor existente ale istoriilor de credit 

Persoana juridică ce desfăşura activitate în calitate de birou al istoriilor de credit pînă la data intrării în vigoare a prezentei legi este obligată, în decurs de 6 luni de la data intrării în vigoare a prezentei legi, să îşi aducă activitatea în conformitate cu cerinţele prezentei legi referitoare la birourile istoriilor de credit. Nerespectarea acestor cerinţe atrage răspunderea, prevăzută de legislaţie, a persoanei juridice respective. 

 

Articolul 21. Intrarea în vigoare 

(1) Prezenta lege intră în vigoare la 1 martie 2009. 

(2) În termen de 3 luni de la data publicării prezentei legi: 

a) Guvernul, de comun acord cu autoritatea publică competentă, va prezenta Parlamentului propuneri privind aducerea legislaţiei în vigoare în concordanţă cu prezenta lege; 

b) autoritatea publică competentă va elabora şi va aproba actele normative prevăzute în prezenta lege.

